Document ID: /roh_data/filtered/fineweb-2-filterrobots_roh.jsonl.gz/59485

Il Jauer che parta a ses 14avel e davos Tour de Ski da la carriera ha er gì discletg tar sia derniera a Lai. El ha rut in bastun, quai ch’ha franà Cologna per ina plazza sut ils top 15. Tuttina ha quai tanschì per esser il meglier svizzer. Duas posiziuns davos Cologna è classà Jonas Baumann sco 22avel. Omadus passlungists rumantschs han pers passa ina minuta e mesa sin il victur Livo Niskanen.
Il Finlandais Niskanen che vala sco in dals gronds spezialists en il stil classic ha gudagnà cun in avantatg da 19 secundas sin il Russ Alexander Bolshunov. Cumplettà il podest sco terz cun in retard da 25 secundas ha il Norvegiais Paal Golberg. Sin plazza quatter è classà il dominatur da sprint, il Norvegiais Johannes Hösflot Kläbo. Tut ils auters svizzers han manchentà cleramain in plaz sut ils top 30.
Suenter in di da pausa cuntinuescha il Tour de Ski cun duas etappas ad Oberstdorf en Germania. A fin va il Tour de Ski en la Val di Fiemme. La davosa etappa maina lura ils 4 da schaner sin l’Alpe Cermis.
Organisaturs èn cuntents
Ils organisaturs a Lai èn cuntents cun las cursas. Las controllas hajan funcziunà e fin uss n'hajan gì nagins cas da corona, ha ditg Hannes Parpan, il president dal comité d'organisaziun envers RTR.
Surpendì sajan els dal dumber da visitaders. Las cifras da la prevendita na sajan betg stadas uschè bunas – tut auter saja il dumber d'aspectaturs alura stà ier.